CELEX: 32019D1942
Language: hr
Date: 2019-11-22 00:00:00
Title: Provedbena odluka Komisije (EU) 2019/1942 оd 22. studenoga 2019. o neodobravanju karbendazima kao postojeće aktivne tvari za uporabu u biocidnim proizvodima vrste 9 (Tekst značajan za EGP)

25.11.2019   
               
               
                  HR
               
               
                  Službeni list Europske unije
               
               
                  L 303/29
               
            
         PROVEDBENA ODLUKA KOMISIJE (EU) 2019/1942
         оd 22. studenoga 2019.
         o neodobravanju karbendazima kao postojeće aktivne tvari za uporabu u biocidnim proizvodima vrste 9
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 528/2012 Europskog parlamenta i Vijeća od 22. svibnja 2012. o stavljanju na raspolaganje na tržištu i uporabi biocidnih proizvoda (1), a posebno njezin članak 89. stavak 1. treći podstavak,
         budući da:
         
                     (1)
                  
                  
                     Delegiranom uredbom Komisije (EU) br. 1062/2014 (2) utvrđen je popis postojećih aktivnih tvari koje treba ocijeniti radi njihova mogućeg odobrenja za uporabu u biocidnim proizvodima. Taj popis uključuje karbendazim (EZ br.: 234-232-0; CAS br. 10605-21-7).
                  
               
                     (2)
                  
                  
                     Karbendazim je ocijenjen za uporabu u biocidnim proizvodima vrste 9, „Sredstva za zaštitu vlakana, kože, gume i polimeriziranih materijala”, kako je utvrđena u Prilogu V. Direktivi 98/8/EZ Europskog parlamenta i Vijeća (3), koja odgovara vrsti proizvoda 9 kako je utvrđena u Prilogu V. Uredbi (EU) br. 528/2012.
                  
               
                     (3)
                  
                  
                     Njemačko nadležno ocjenjivačko tijelo Komisiji je 2. kolovoza 2013. podnijelo izvješće o ocjenjivanju, zajedno sa svojim zaključcima.
                  
               
                     (4)
                  
                  
                     U skladu s člankom 7. stavkom 2. Delegirane uredbe (EU) br. 1062/2014 Odbor za biocidne proizvode donio je 27. veljače 2019. mišljenje Europske agencije za kemikalije (4), uzimajući u obzir zaključke nadležnog ocjenjivačkog tijela.
                  
               
                     (5)
                  
                  
                     Prema tom mišljenju, ne može se očekivati da će biocidni proizvodi vrste 9 koji sadržavaju karbendazim ispuniti kriterije iz članka 19. stavka 1. točke (b) Uredbe (EU) br. 528/2012 jer su ocijenjeni scenariji rizika za okoliš pokazali postojanje neprihvatljivih rizika te nije utvrđena ni jedna sigurna uporaba.
                  
               
                     (6)
                  
                  
                     Uzimajući u obzir mišljenje Europske agencije za kemikalije, nije primjereno odobriti karbendazim za uporabu u biocidnim proizvodima vrste 9 jer nisu ispunjeni uvjeti utvrđeni u članku 4. stavku 1. Uredbe (EU) br. 528/2012.
                  
               
                     (7)
                  
                  
                     Mjere predviđene ovom Odlukom u skladu su s mišljenjem Stalnog odbora za biocidne proizvode,
                  
               DONIJELA JE OVU ODLUKU:
         
            Članak 1.
            Karbendazim (EZ br.: 234-232-0; CAS br.: 10605-21-7) ne odobrava se kao aktivna tvar za uporabu u biocidnim proizvodima vrste 9.
         
         
            Članak 2.
            Ova Odluka stupa na snagu dvadesetog dana od dana objave u Službenom listu Europske unije.
         
         
            Sastavljeno u Bruxellesu 22. studenoga 2019.
            
               
                  Za Komisiju
               
               
                  Predsjednik
               
               Jean-Claude JUNCKER
            
         
         
            (1)  SL L 167, 27.6.2012., str. 1.
         
            (2)  Delegirana uredba Komisije (EU) br. 1062/2014 оd 4. kolovoza 2014. o programu rada za sustavni pregled svih postojećih aktivnih tvari sadržanih u biocidnim proizvodima iz Uredbe (EU) br. 528/2012 Europskog parlamenta i Vijeća (SL L 294, 10.10.2014., str. 1.).
         
            (3)  Direktiva 98/8/EZ Europskog parlamenta i Vijeća od 16. veljače 1998. o stavljanju biocidnih pripravaka na tržište (SL L 123, 24.4.1998., str. 1.).
         
            (4)  Mišljenje Odbora za biocidne proizvode o zahtjevu za odobrenje aktivne tvari karbendazim, vrsta proizvoda: 9, ECHA/BPC/218/2019, doneseno 27. veljače 2019.